Laila Bertheussens forsvarer omtaler det som ett av politiets tre indisier.

– Den har vært åpen flere ganger. Sist gang var cirka et kvarter før branntilløpet ble sett av forbikjørende. Dette er det ene av tre indisier politiet har brukt mot henne. Hun har forklart seg om dette i sitt avhør, uten at jeg går inn på forklaringens innhold, skriver John Christian Elden i en SMS til NRK.

Dagbladet har omtalt bevisene PST sitter med, blant dem en sensor på ytterdøren.

Ett av overvåkningskameraene på eiendommen var også ute av funksjon i en ukjent tidsperiode.

Andre overvåkningskameraer ved huset viser ingenting i tidsrommet da bilen ble påtent. PST mener dette utelukker en annen gjerningsperson, ifølge Dagbladet.

– Det er intet som involverer henne bortsett fra fraværet av bevis for andre gjerningsmenn, har Elden uttalt til NRK tidligere.

PST ønsker ikke å kommentere saken i dag.

Striden rundt Black Box og Waras samboer Ekspandér faktaboks To saker pågikk parallellt i perioden desember 2018 til mars 2019: Spørsmålet om Black Box krenket privatlivets fred, og trusselsaken rundt boligen til daværende justisminister Tor Mikkel Wara og samboeren. I desember 2018 anmeldte Waras samboer, Laila Bertheussen, Black Box Teater for å ha filmet parets hus. Huset ble vist i teaterforestillingen «Ways of seeing» I perioden fra desember til mars skjedde det minst fem trusselsituasjoner rundt boligen til Wara og samboeren. Den siste episoden var 10. mars 2019, da familiens bil ble satt i brann. 13. mars siktet Oslo-politiet teaterdirektør Anne-Cécile Sibué-Birkeland og tre kunstnere for å ha krenket privatlivets fred (§ 267). Oslo tingrett godkjente ikke ransaking i denne saken, og politiet anket til lagmannsretten. 14. mars ble Laila Bertheussen pågrepet og avhørt, mistenkt for å ha tent på bilen. 18. mars frafalt siktelsen mot teateret, og Oslo-politiet trakk anken om ransaking. 23. januar 2020 ble Bertheussen tiltalt for brudd på straffelovens paragraf 115, som gjelder angrep på de høyeste statsorganenes virksomhet. Hun er også tiltalt for trusler, falsk anklage og brudd på brann- og eksplosjonsvernloven. 8. september 2020 starter saken i Oslo tingrett.

Forbipasserende varslet

Politiet ble varslet av en forbipasserende klokken 01.41 natt til søndag 10. mars, og brannen ble raskt slukket.

Dette var den femte kjente hendelsen ved boligen til Tor Mikkel Wara og samboeren Laila Anita Bertheussen.

Torsdag 14. mars ble Bertheussen pågrepet og siktet for å ha diktet opp en straffbar handling etter bilbrannen. PST mistenker at hun selv tente på familiens bil.

Politiet mener at Bertheussen ville gi inntrykk av at brannen var påtent av en eller flere ukjente gjerningsmenn.

– Vi mistenker at siktede selv har satt på brannen, sa PST-sjef Benedicte Bjørnland.

Bertheussens avviser anklagene.

– Hun er helt klar på at politiet er på villspor, uttalte Elden.